Sellise muudetud koonddokumendi avaldamine, mida on muudetud pärast väikese muudatuse heakskiitmist kooskõlas Euroopa Parlamendi ja nõukogu määruse (EL) nr 1151/2012 artikli 53 lõike 2 teise lõiguga

(2019/C 384/09)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis DOOR.

KOONDDOKUMENT

„MEL DOS AÇORES“

ELi nr: PDO-PT-0268-AM01 – 2.1.2019

KPN (X) KGT ( )

1. Nimetus(ed)

„Mel dos Açores“

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2. Punktis 1 esitatud nimetusele vastava toote kirjeldus

Toode „Mel dos Açores“ on vastavalt asjakohasele tootespetsifikaadile Assoori saarestikus toodetud õiemesi.

Toodet „Mel dos Açores“ võib klassifitseerida kas vaiguseemiku meena (mel de incenso) või mitmeliigilise õiemeena (mel multiflora). Vaiguseemiku mesi on valmistatud nektarist, mida mesilased koguvad vaiguseemiku Pittosporum undulatum õitelt. Mitmeliigiline õiemesi on saadud eri taimeliikide nektarite segust.

Toote „Mel dos Açores“ eriomadused on järgmised:

— vesi: mitte üle 18 %;

— sahharoosisisaldus: mitte üle 10 %; vaiguseemiku mesi kuni 15 %.

— diastaasarv Schade’i skaala: vähemalt 3.

Vaiguseemiku mesi on järgmiste omadustega:

— saadud nektarist, mis on kogutud enamasti taimelt Pittosporum undulatum Vent., mis õitseb veebruarist aprillini. Õitsemisaeg võib varieeruda;

— happesus ja elektrijuhtivus on madal, diastaasarv on väga madal ja sahharoosisisaldus kõrge;

— värvus: väga hele (mõnikord lausa värvitu) kuni heleda merevaigukollaseni, mee värvus on kuni 50 Pfundi skaala järgi;

— lõhn: hõrk ja meeldiv;

— maitse: väga magus ja iseloomulik maitse;

— mee peamine määrav omadus on õietolmu komponent, mille puhul taime Pittosporum undulatum Vent. õietolm peab moodustama üle 30 %. Lisaks võib mees leiduda vähesel määral Eucalyptus spp. ja muude liikide õietolmu.

Mitmeliigiline õiemesi on järgmiste omadustega:

— on saadud mitmesuguste taimeliikide nektarist: Pittosporum undulatum Vent., Eucalyptus spp., Metrosideros excelsa Gaertner, Acacia spp., Trifolium spp., Castanea sativa Mill., Rubus spp., jne;

— värvus: varieerub heledast merevaigukollasest tumeda merevaigukollaseni, mee värvus on kuni 114 Pfundi skaala järgi;

— maitse: rikkalik ja aromaatne, milles kerkib esile mitmesuguste taimede lõhn.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Pärast koristamist peab mesitarru jääma piisavalt mett, et mesilased saaksid talve üle elada.

„Mel do Alentejo“ tähist kandvat mett valmistavate mesilaskolooniate korrapärane ja ulatuslik söötmine kunstliku söödaga ei ole lubatud. Erandiks on eriolukorrad, kui valitseb toidupuudus või soovitakse mesilaste arvukust suurendada; sel juhul võivad mesinikud sööta mesilasi järgmiselt:

— siirup: valmistatud kahest osast meest või muscovado-suhkrust ja ühest osast veest;

— kunstlikku sööta antakse siis, kui pesakorpuseid ei ole, ja sööda andmine lõpetatakse nädal enne pesakorpuste paigaldamist. Mesilaste tervis peab olema väga hea.

3.4. Tootmise erietapid, mis peavad toimuma määratletud geograafilises piirkonnas

Meetootmine

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet „Mel dos Açores“ võib müüa ainult pakendatult ja märgistatult.

Toode „Mel dos Açores“ ei tohi sisaldada mee koostisele võõraid orgaanilisi või anorgaanilisi aineid ning mitte miski ei viita sellele, et mesi on läinud käärima või et seda oleks kuumutatud.

3.6. Sellise toote märgistamise erieeskirjad, millele registreeritud nimetus viitab

Pakendil peab olema:

— toote nimetus: „MEL DOS AÇORES – DOP“ [„MEL DOS AÇORES – KPN“] või „MEL DOS AÇORES – DENOMINAÇÃO DE ORIGEM PROTEGIDA“ [„MEL DOS AÇORES – KAITSTUD PÄRITOLUNIMETUS“];

— mee liik: vaiguseemiku mesi või mitmeliigiline õiemesi;

— kontrolliasutuse sertifitseerimistähis.

Märgisel ei tohi olla sellist teavet, mis võiks anda mõista, et tegemist on muu kui vaiguseemiku mee või mitmeliigilise õiemeega.

4. Geograafilise piirkonna täpne määratlus

Assoori saarestik.

5. Seos geograafilise piirkonnaga

Tänu Assoori saarestiku geograafilisele asukohale valitseb seal mõõdukas ookeanikliima, temperatuurikõikumised on väikesed ja suhteline õhuniiskus kõrge. Sealses pinnases on liivsavi, liivakat saviliiva ja liivsavimulda, mis on rikkad orgaaniliste ainete ja kaaliumi poolest.

Need mullastiku- ja kliimatingimused toetavad Pittosporum undulatum looduslikku kasvu kõikjal saarestikus, eelkõige piirkondades, mille kõrgus merepinnast on väike või keskmine, samuti nõlvadel, harimata maal, metsamaal, mäekurudes ja tuulekaitseribadel. Piirkonna igal saarel kasvav taimestik on rikkalik ja nektarirohke, eelkõige piirkondades, mille kõrgus merepinnast on väike või keskmine. Tolmeldajate jaoks väga atraktiivsed liigid on näiteks eukalüpt, kõrge raudmürt, kastan, ristik ja murakad.

See taimestik annab tootele „Mel dos Açores“ eriomadused, mida on kirjeldatud punktis 3.2.

Viide tootespetsifikaadi avaldamisele

(käesoleva määruse artikli 6 lõike 1 teine lõik)

https://tradicional.dgadr.gov.pt/images/prod_imagens/mel/docs/CE_MEL_ACORES_jul_2019.pdf

(1) ELT L 179, 19.6.2014, lk 17.